በምስራቅ ሐረርጌ አሳዳጊው የተገደለበት ውሻ ገዳዩን በማስያዝ አስቀጣ
በምስራቅ ሐረርጌ ሐረማያ ወረዳ አሳዳጊው የተገደለበት ውሻ ድርጊቱን የፈጸመውን ግለሰብ በማስያዝ 20 ዓመት እስራት እንዲቀጣ ማስቻሉን  ፖሊስ ገልጿል።የምስራቅ ሐረርጌ ዞን ፖሊስ መምሪያ የመንግስት ኮሙዩኒኬሽን ዲቪዝን ኃላፊ ምክትል ኮማንደር ስዩም ደገፉ ለኢዜኣ እንደገለጹት በወረዳው ኢፋ ኦሮሚያ ቀበሌ  ዳዲ መንደር ነዋሪው  አሜ አብዶ አሚና ከሟች ወንድሙ አደም አብዶ አሚና ከልጅነታቸው ጀምሮ ለ20 ዓመታት ያህል አብረው ኖረዋል።አባታቸው ለሟች ታላቅ ልጃቸው  ካላቸው የእርሻ መሬት ሲያካፍሉት ለኔም ይገባኛል ያለው ታናሽ ወንድም  በቅናት መንፋስ ቂም ይዞ ወንድሙን ለመግደል ሰዋራ ስፍራ ሲፈልግ ይቆያል። ጥር 16 ቀን 2009 ዓ.ም ምሽቱ 12 ሰዓት አካባቢ ታላቅ ወንድም አገር ሰላም ነው በማለት ወደ መኖሪያ ቤቱ በመጓዝ ላይ እንዳለ ታናሽዬው ጠብቆ ባዘጋጀው ገጀራ ደጋግሞ በመውጋት  ህይወቱን በማጥፋት ከአካባቢው ይሰወራል፡፡ከአራት ወራት ቆይታ በኃላ ወደ አካባቢው ተመልሶ ጭለማን ተገን በማድረግ በመንቀሳቀስ ላይ እንዳለ ሟቹ ያሳደገው ውሻ ግለሰቡን  መሬት እያንከባለለ በመነካከስ ከፍተኛ ጉዳት ሲያደርስበት ህይወቱ ለማትረፍ የይድረሱልኝ ጩኸት ያሰማል፡፡ጩኸቱን የሰሙት የመንደሩ ነዋሪዎች እና የጸጥታ አካላት በስፍራው እንደደረሱ ግለሰቡን በመያዝ ለሐረማያ ወረዳ ፖሊስ ያስረክቡታል፡፡አቃቢ ህግና ፖሊስ ጉዳዩን አጣርተው  የክስ መዝገቡን  ያቀረቡለት የዞኑ ከፍተኛ ፍርድ ቤት ጉዳዩን ተመልክልቶ ከመረመረ በኋላ  ሰኔ 16 ቀን 2009 ዓ.ም  በዋለው ችሎት ቅጣቱን እንደወሰነበት ምክትል ኮማንደር ስዩም ደገፉ አመልክተዋል-(ኢዜአ)፡፡